als_Latn dik_Latn sag_Latn
Koment i redaksisë TetovaSot
Se në politikë ka vetëm premtime dhe premtime, kjo është e njohur, por se ato do të mund të tejkalojnë edhe kufijtë e logjikës, nuk pritej edhe aq. Kryetari i Partisë Demokratike Shqiptare, Menduh Thaçi në kuvendin e fundit zgjedhor të rinisë së partisë së tij në degën e Strugës tha se e ka “vështirë ti fitojë zgjedhjet, por nëse ndodh kjo atëherë do ta bëjë Shqipëri”. Se çfarë deshi të thotë saktësisht vetëm ai e din. Do ta bëjë Shqipërinë e bashkuar dhe natyrale? Apo Maqedoninë do ta bëjë Shqipëri? Apo ndoshta diçka edhe më shumë se kaq dhe ndoshta do të arrijë në Sanxhak?
Për cilindo variant qoftë, veçanërisht për të parin dhe këtë të fundit, gjëja e parë që na bie ndër mend, janë qëndrimet e Thaçit i cili më herët ashtu si edhe politikanë të tjerë shqiptarë, thonin sekoha e ndryshimit të kufijve ka përfunduar me prishjen e Jugosllavisë, ndërsa i kundërshtonin deklaratat e disa individëve për bashkim të trojeve duke i quajtur si boshe.
Por kjo më nuk është edhe aq e rëndësishme dhe nuk ka nevojë të kthehemi aq larg për të konfirmuar vërtetësinë dhe sinqeritetin e këtij politikani. Mjafton të kujtojmë premtimin e tij të fundit para elektoratit të vetë dhe të masim se sa është e mundur të realizohet fjala e tij e fundit e dhënë poashtu para elektoratit partiak. “Edhe me një deputet unë do të hyj në Qeveri, PO PO PO!” Kjo fjali na kujtohet të gjithëve, e tha Menduh Thaçi disa herë gjatë tubimeve në zgjedhjet e fundit parlamentare. Por, pasi përfunduan ato, disa ditë heshti dhe në fund edhe pse mori jo një, por 7 deputet, nuk hyri në Qeveri. Arsyetimi i tij ishte se dy partitë fituese të zgjedhjeve, VMRO dhe BDI të cilat formuan Qeverinë e re nuk janë të sinqerta në procesin integrues dhe në politikën e brendshme, andaj Thaçi dhe PDSH nuk dëshiron të legjitimoj politikat e tyre.
Sikur nuk i kishte njohur më herët këto parti, sikur nuk e dike se për partner koalicioni mund të ketë VMRO-DPMNE-në, kandidatin e së cilës e mbështeti edhe në rrethin e dytë të zgjedhjeve presidenciale.
Pas mosmbajtjes së këtij premtimi dhënë votuesve të tij, a mund të besojmë se nëse i fiton zgjedhjet Menduh Thaçi do ta bëj Shqipëri? Apo ndoshta edhe atëherë do të del me arsyetime të ngjajshme dhe do të thotë se edhe partitë e tjera shqiptare si PD-ja dhe PS-ja e Shqipërisë apo partitë e Kosovës nuk qenkan të sinqerta në procesin integrues dhe prandaj nuk do të bashkohet me ata në një shtet? Apo ndoshta atëherë do të hesht dhe do të thotë: Shqipëria do të bëhet kur do të them unë, ashtu siç u përgjigj për njohjen e Pavarësisë së Kosovës në vitin 2008? Apo ndoshta edhe Menduh Thaçi e ka kuptuar se fjala “FITORE” për partinë e tij, derisa ai është kryetarë tanimë është bërë një “Mission Impossible” dhe andaj i jep vetes lirinë që të premtojë edhe mrekulli.
Kjo duket më e saktë, andaj dhe ne mund të presim edhe premtime më të mëdha, ndoshta edhe Evropën do ta bëjë Shqipëri, pra, nëse ai ndonjëherë i fiton zgjedhjet parlamentare në Maqedoni. Në Tetovë thonë “Hop nesër bie borë?”, ani se tani është muaji Gusht dhe temperaturat ngriten mbi 40 gradë celzius.
Menduh Thaçi: vështirë ti fitojë zgjedhjet, por nëse ndodh kjo atëherë do ta bëjë Shqipëri”
Menduh Thaçi : Po Po Po ne do të jemi në Qeveri….
als_Latn als_Latn als_Latn als_Latn als_Latn als_Latn als_Latn als_Latn als_Latn